ปภ.บูรณาการหน่วยงานที่เกี่ยวข้องจัดมาตรการช่วยเหลือประชาชนที่ได้รับผลกระทบจากสถานการณ์อุทกภัย ล่าสุดคลี่คลายแล้ว 19 จังหวัด
นายกอบชัย  บุญอรณะ รองอธิบดีกรมป้องกันและบรรเทาสาธารณภัย เปิดเผยว่าได้บูรณาการกับหน่วยงานที่เกี่ยวข้องเข้าไปดูแลและช่วยเหลือประชาชนในพื้นที่ที่ได้รับผลกระทบจากสถานการณ์อุทกภัยจากอิทธิพลพายุเซินติญ ซึ่งส่งผลให้เกิดฝนตกหนักในหลายพื้นที่โดยเฉพาะพื้นที่ภาคเหนือและภาคตะวันออกเฉียงเหนือ โดยตั้งแต่วันที่ 17 - 23 กรกฎาคมที่ผ่านมา เกิดน้ำท่วมฉับพลัน น้ำป่าไหลหลากและดินถล่มในพื้นที่ 20 จังหวัด อาทิ กาญจนบุรี  เชียงใหม่ แม่ฮ่องสอน  อำนาจเจริญ ยโสธร ประชาชนได้รับความเดือดร้อน 4,200 ครัวเรือน ล่าสุดสถานการณ์คลี่คลายแล้ว 19 จังหวัด ยังเหลือที่อำเภอสังขละบุรี จังหวัดกาญจนบุรี ที่ยังมีประชาชนอาศัยอยู่ภายในศูนย์พักพิงอีก 50 คน โดยจังหวัดได้เร่งปรับปรุงเส้นทางและพื้นที่ต่าง ๆ
 
อย่างไรก็ตาม ยังคงต้องเฝ้าระวังสถานการณ์และเตรียมรับมือฝนตกหนักในพื้นที่ภาคเหนือและภาคตะวันออกเฉียงเหนือที่จะได้รับผลกระทบจากหย่อมความกดอากาศต่ำที่พัดเข้าปกคลุมตั้งแต่วันนี้ ไปจนถึงวันที่ 30 กรกฎาคมต่อไปอีกโดยเฉพาะในพื้นที่เสี่ยงที่อาจจะมีน้ำสะสมเกิดภาวะน้ำล้นตลิ่ง ได้แก่ แม่น้ำน่าน แม่น้ำสงคราม แม่น้ำชี แม่น้ำมูล และแม่น้ำยัง ซึ่งประชาชนที่อาศัยอยู่ในพื้นที่เสี่ยงดังกล่าวจะต้องติดตามพยาการณ์อากาศ และตรวจสอบสถานการณ์น้ำ  รวมทั้งประสานงานกับหน่วยงานท้องถิ่นหากประสบภัยเพื่อขอรับการช่วยเหลือจากหน่วยงานที่เกี่ยวข้อง